b'\n_START_ARTICLE_\nHerbert Blomstedt\n_START_PARAGRAPH_\nHerbert Blomstedt (s. 11. hein\xc3\xa4kuuta 1927 Springfield, Massachusetts, Yhdysvallat) on yhdysvaltalaissyntyinen kapellimestari. H\xc3\xa4nen vanhempansa olivat Ruotsista, ja perhe muutti takaisin sinne Herbertin ollessa parin vuoden ik\xc3\xa4inen. Lapsuudessaan Blomstedt asui viisi vuotta my\xc3\xb6s Suomessa Kauniaisissa, Helsingiss\xc3\xa4 ja Turussa._NEWLINE_Blomstedt opiskeli Tukholman kuninkaallisessa musiikkikorkeakoulussa ja Uppsalan yliopistossa. My\xc3\xb6hemmin h\xc3\xa4n opiskeli nykymusiikkia Darmstadtissa, barokkimusiikkia Paul Sacherin johdolla sek\xc3\xa4 orkesterinjohtoa Yhdysvalloissa._NEWLINE_Blomstedt tunnetaan ennen kaikkea h\xc3\xa4nen saksalaisen, it\xc3\xa4valtalaisen ja pohjoismaalaisen musiikin tulkinnoista: n\xc3\xa4it\xc3\xa4 ovat olleet muun muassa Ludwig van Beethovenin, Felix Mendelssohn-Bartholdyn, Franz Schubertin, Anton Brucknerin, Richard Straussin, Edvard Griegin, Jean Sibeliuksen ja Carl Nielsenin teokset._NEWLINE_Blomstedt on toiminut ylikapellimestarina Oslon filharmoniselle orkesterille 1962\xe2\x80\x931968, Tanskan kansalliselle sinfoniaorkesterille 1967\xe2\x80\x931977, S\xc3\xa4chsische Staatskapelle Dresdenille 1975\xe2\x80\x931985, Ruotsin radion sinfoniaorkesterille 1977\xe2\x80\x931982, San Franciscon sinfoniaorkesterille 1985\xe2\x80\x931995, Pohjois-Saksan radion sinfoniaorkesterille 1996\xe2\x80\x931998 sek\xc3\xa4 Leipzigin Gewandhausorkesterille 1998\xe2\x80\x932005._NEWLINE_Blomstedt on adventisti, mink\xc3\xa4 Vesa Sir\xc3\xa9n ottaa esille konserttiarviossaan, joka k\xc3\xa4sittelee Blomstedtin johtamaa Sibelius- ja Beethoven-konserttia Helsingiss\xc3\xa4 huhtikuussa 2017. Sir\xc3\xa9n toteaa, ett\xc3\xa4 Blomstedtin uskonnollinen tausta vaikutti siihen, kuinka t\xc3\xa4m\xc3\xa4 johti Sibeliuksen nelj\xc3\xa4tt\xc3\xa4 sinfoniaa: Kun sen on tulkittu l\xc3\xa4hteneen Sibeliuksen k\xc3\xa4sist\xc3\xa4 traagisena, Blomstedt ei tulkinnassaan eik\xc3\xa4 ohjelmalehtisess\xc3\xa4kk\xc3\xa4\xc3\xa4n l\xc3\xb6yd\xc3\xa4 teoksesta pessimismi\xc3\xa4.'